अगर हम 'इन्फर्नो' की बात करें तो इस फिल्म का बजट बेहद मोटा है, इस फिल्म में हॉलिवुड के नामचीन स्टार्स के साथ-साथ बॉलिवुड के जाने-माने ऐक्टर इरफान खान की भी मौजूदगी है। फिल्म को यूरोप के कई देशों की बेहद खूबसूरत लोकेशन में जाकर शूट किया गया है। फिल्म के ऐक्शन, थ्रिलर सीन पर पैसा पानी की तरह बहाया गया है। फिल्म के डायरेक्टर रॉन हॉवर्ड अकैडमी अवॉर्ड विनर डायरेक्टर हैं। इतना ही नहीं यह फिल्म जाने-माने लेखक राइटर डॉन ब्राउन के बेहद लोकप्रिय नॉवल पर फिल्म बनाई, लेकिन फिल्म दर्शकों की कसौटी पर इसके बावजूद भी अगर खरी नहीं उतर पा रही है तो इसकी वजह फिल्म की बेहद कमजोर स्क्रिप्ट और ऐसा क्लाइमैक्स है जो इससे पहले भी हॉलिवुड की कई ऐक्शन, सस्पेंस थ्रिलर फिल्मों में इससे भी ज्यादा दमदार अंदाज के साथ दर्शक देख चुके है। ...और हां, भारत में पिछले कुछ अर्से से हॉलिवुड फिल्मों की मोटी कमाई का ही असर रहा कि इस फिल्म की प्रॉडक्शन कंपनी ने यूके और यूएसए से पहले भारत में रिलीज किया है, लेकिन शायद इस बार भारत में फिल्म को सबसे पहले रिलीज करने का फैसला प्रॉडक्शन कंपनी की कसौटी पर खरा न उतर पाए। कहानी : विख्यात हार्वर्ड यूनिवर्सिटी का सिम्बोलॉजिस्ट रॉबर्ट लैंगडॉन (टॉम हैंक्स) एक जबर्दस्त दुर्घटना के बाद इटली के एक हॉस्पिटल में भर्ती हैं। इस जबर्दस्त दुर्घटना के बाद अब रॉबर्ट अपनी याददाश्त खो चुका है। इस बुरे वक्त में हॉस्पिटल की डॉक्टर सिएना ब्रुक्स (फेलिसिटी जॉंस) रॉबर्ट का साथ देती है। हॉस्पिटल से बाहर आने के बाद रॉबर्ट अब सिएना ब्रुक्स के साथ मिलकर यूरोप के अलग-अलग देशों में जाकर एक विनाशकारी वायरस को खत्म करने के साथ-साथ कुछ ऐसे दस्तावेजों को हासिल करने में कामयाब होते हैं जो देश की सुरक्षा के लिए बेहद खतरनाक है। इसी सफर में हैरी सिम्स (इरफान खान) की भी एंट्री होती है जो इस थ्रिलर रोमांचक सफर का अहम हिस्सा बनते हैं। ऐक्टिंग: टॉम हैंक्स हॉलिवुड के नामचीन और दुनिया भर में बॉक्स ऑफिस पर अपनी अलग पहचान बना चुके स्टार हैं, लेकिन न जाने क्यों डायरेक्टर रॉन हॉवर्ड ने ऐसे नामी ऐक्टर को फिल्म में ऐसे कमजोर किरदार के लिए चुना जो फिल्म की कहानी में बेशक दमदार नजर आए, लेकिन स्क्रीन पर उसके करने के लिए कुछ खास है हीं नहीं। ऐसे में टॉम जैसे नामचीन ऐक्टर ने भी अपने किरदार को बस निभा भर दिया। सिएना ब्रुक्स के किरदार में फेलिसिटी जॉंस ने अपने किरदार में मेहनत की है, वहीं इंडियन फिल्म इंडस्ट्री में खुद को बेहतर ऐक्टर साबित कर चुके इरफान खान को बेशक इस फिल्म में ज्यादा फुटेज तो नहीं मिली, लेकिन इरफान अपनी अलग किस्म की डायलॉग डिलीवरी, फ्रेस एक्सप्रेशन के दम पर 'इन्फर्नो' की कहानी का अहम हिस्सा बनने में जरूर कामयाब रहे। डायरेक्शन : अगर एक कामयाब थ्रिलर फिल्म की बात करें तो ऐसी फिल्म की सबसे बड़ी खासियत फिल्म का क्लाइमैक्स और चेजिंग सीन होते हैं। 'इन्फर्नो' इन दोनों ही मामलों में बहुत पीछे नजर आती है। फिल्म का स्क्रीनप्ले बेहद कमजोर है, ऐसा लगता है डायरेक्टर ने कमजोर कहानी और लचर स्क्रीनप्ले की वजह से ही शायद फिल्म के चेजिंग सीन को इस कदर लंबा कर दिया जो हॉल में बैठे दर्शकों के सब्र की परीक्षा लेने का काम करते हैं। बेशक, डायरेक्टर रॉन हॉवर्ड ने ऐक्शन सीन में मेहनत की है लेकिन अगर दूसरी ऐक्शन थ्रिलर हॉलिवुड फिल्मों के ऐक्शन सीन के साथ 'इन्फर्नो' के ऐक्शन सीन की तुलना की जाए तो यहां भी यह फिल्म बेहद पीछे नजर आती है। ऐसे में फिल्म का बेहद कमजोर और फिल्म शुरू होने के चंद मिनट बाद ही दर्शकों को आसानी से पता लग जाने वाले क्लाइमैक्स से दर्शकों की उत्सुकता खत्म सी हो जाती है। इंडस्ट्री के नामचीन और अनुभवी स्टार्स की मौजूदगी और मेगा बजट का भी डायरेक्टर कोई खास लाभ नहीं उठा सके। क्यों देखें : अगर आप बॉलिवुड स्टार इरफान खान के पक्के फैन हैं तो इस फिल्म को जरूर देखें ताकि आप जान सकें कि आपके चहेते बॉलिवुड ऐक्टर हॉलिवुड फिल्मों में क्या करते हैं। वहीं फिल्म की बेहतरीन सिनेमटॉग्रफी के साथ-साथ इटली और इस्ताम्बुल की ऐसी लोकेशन पर शूट फिल्म के कुछ ऐक्शन सीन इस फिल्म की सबसे बडी यूएसपी हैं।